Diari Oficial de la Generalitat Valenciana


Sumari del DOGV 8069, del 23-06-2017 (2017/5659)

DECRET 79/2017, de 16 de juny, del Consell, de modificació del Decret 144/1986, de 24 de novembre, del Consell, pel qual s'aprova l'estatut de l'entitat Ferrocarrils de la Generalitat Valenciana.
---------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/06/16/79/dof/vci/html**

### Dades del document

Número de DOGV
:   8069

Data del DOGV
:   23-06-2017

Secció del DOGV
:   I. DISPOSICIONS GENERALS

Número del document
:   2017/5659


Data del document
:   16-06-2017

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Decret

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * Ferrocarrils de la Generalitat Valenciana
    * transport públic
    * transport ferroviari
    * reglament intern
    * legislació
    * transport col·lectiu
    * transport terrestre
    * empresa pública

DECRET 79/2017, de 16 de juny, del Consell, de modificació del Decret 144/1986, de 24 de novembre, del Consell, pel qual s'aprova l'estatut de l'entitat Ferrocarrils de la Generalitat Valenciana. [2017/5659]  
PREÀMBUL  
  
La Llei 4/1986, de 10 de novembre, del Consell de la Generalitat Valenciana, va crear l'entitat de dret públic Ferrocarrils de la Generalitat Valenciana (FGV) i en la disposició final primera va establir que el seu estatut es regirà mitjançant un decret.  
En compliment del mandat esmentat es va aprovar l'estatut que regeix en l'actualitat l'entitat mitjançant el Decret 144/1986, de 24 de novembre, que s'ha vist afectat fins ara per tres modificacions introduïdes per sengles decrets del Consell.  
La Llei 1/2015, de 6 de febrer, d'hisenda pública, del sector públic instrumental i de subvencions, en la disposició addicional cinquena estableix la constitució de l'entitat Ferrocarrils de la Generalitat Valenciana com a entitat pública empresarial, i per això, i segons preceptua la disposició transitòria quarta de la mateixa llei, ha d'adaptar els seus estatuts al règim jurídic i econòmic pressupostari previst en aquesta.  
  
Alhora, cal tant, adequar l'estatut de l'entitat al que estableix la vigent Llei 14/2003, de 10 d'abril, de patrimoni de la Generalitat Valenciana, com introduir certes modificacions que redunden en un més àgil funcionament i eficiència d'aquella.  
  
Per tot això, a proposta de la consellera d'Habitatge, Obres Públiques i Vertebració del Territori, conforme amb el Consell Jurídic Consultiu de la Comunitat Valenciana i amb la deliberació prèvia del Consell en la reunió del dia 16 de juny de 2017,  
  
  
DECRETE  
  
Article únic. Modificació de l'estatut de l'entitat Ferrocarrils de la Generalitat Valenciana aprovat per Decret 144/1986, de 24 de novembre, del Consell  
S'aprova la modificació dels articles 1, 6 (s'afig un apartat 18), 10, 15 apartat 8, 22 paràgraf 1r, 23 paràgraf 2n, 24, 32, 33 i 34, del Decret 144/1986, de 24 de novembre, del Consell pel qual s'aprova l'estatut de l'entitat, que passen a tindre la redacció conforme a l'annex d'aquest decret.  
  
  
DISPOSICIÓ ADDICIONAL  
  
Única. Dotació econòmica  
El compliment i desenvolupament d'aquest decret no tindrà cap incidència en la dotació dels capítols i despeses assignats a la conselleria i, en tot cas, haurà de ser atès amb els mitjans personals i materials de la conselleria competent per raó de la matèria.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 16 de juny de 2017  
  
El president de la Generalitat,  
XIMO PUIG I FERRER  
  
La consellera d'Habitatge, Obres Públiques i Vertebració del Territori,  
MARÍA JOSÉ SALVADOR RUBERT  
  
ANNEX  
Modificacions de l'estatut de l'entitat pública empresarial Ferrocarrils de la Generalitat Valenciana  
  
Es modifiquen els articles 1, 6 (s'afig un apartat 18), 10, 15 apartat 8, 22 paràgraf 1r, 23 paràgraf 2n, 24, 32, 33 i 34, que queden amb la redacció següent:  
  
1. Es modifica l'article 1, que queda redactat en els termes següents:  
  
«Ferrocarrils de la Generalitat Valenciana, abreujadament FGV, és una entitat pública empresarial, amb personalitat jurídica pròpia i independent de la personalitat jurídica de la Generalitat, subjecta a l'ordenament jurídic privat i que gaudeix d'organització autònoma, patrimoni propi i plena capacitat per a l'exercici dels seus fins. Tindrà a tots els efectes la consideració de mitjà propi o operador intern del transport ferroviari/tramviari de la Generalitat.»  
  
2. S'afig l'apartat 18 a l'article 6, que queda redactat en els termes següents:  
«18. Formular els comptes anuals, l'informe de gestió i l'informe relatiu al compliment de les obligacions de caràcter econòmic-financer, abans del dia 30 de juny de l'exercici següent a què fa referència»  
  
  
3. Es modifica l'article 10, que queda redactat en els termes següents:  
«El Consell d'Administració es reunirà com a mínim quatre vegades a l'any, en convocatòries les dates límit de les quals podran verificar-se fins al 31 de març, fins al 30 de juny, amb anterioritat al 30 de setembre i fins al 31 de desembre, es faran a l'anterior dia laborable a aquestes dates en cas de resultar festiu l'assenyalat. A més es reunirà tantes vegades com ho exigisca el bon servei de l'entitat, la convocatòria es realitzarà a iniciativa de la Presidència o a petició d'un terç dels seus components, amb una antelació mínima de quaranta-huit hores, excepte en casos d'urgència, i s'acompanyarà de l'ordre del dia.  
  
No obstant això, el Consell quedarà vàlidament constituït com a òrgan col·legiat, sense complir tots els requisits de la convocatòria, quan estant reunits tots els membres així ho acorden per unanimitat.»  
  
  
4. Es modifica l'article 15, apartat 8, que queda redactat en els termes següents:  
«8. Formular l'avantprojecte de pressupost amb les particularitats de l'exercici i dades estadístiques, abans de la data de l'ordre anual per la qual es dicten les normes per a l'elaboració dels pressupostos.»  
  
  
5. Es modifica l'article 22, paràgraf 1r, que queda redactat en els termes següents:  
«El Consell d'Administració de Ferrocarrils de la Generalitat Valenciana haurà de declarar innecessaris els béns immobles que no calguen per a l'explotació ferroviària/tramviària i procedir a la seua desadscripció i integració en el patrimoni de la Generalitat Valenciana, tot això de conformitat amb el que disposa la Llei 14/2003, de 10 d'abril, de patrimoni de la Generalitat Valenciana.»  
  
6. Es modifica l'article 23, paràgraf 2n, que queda redactat en els termes següents:  
«Correspondrà autoritzar la venda o permuta al titular de la conselleria competent en matèria de patrimoni quan el valor dels béns, segons taxació pericial, no excedisca de 3.000.000 d'euros i al Consell, a proposta del titular de la conselleria competent en matèria de patrimoni, en els altres casos. De les alienacions de béns immobles el valor dels quals supere els 91.329.671 d'euros, es donarà compte a les Corts ».  
  
  
7. Es modifica l'article 24, que queda redactat en els termes següents:  
«La venda dels béns als quals es refereix l'article anterior es portarà a terme en pública subhasta amb els tràmits establerts en la Llei 14/2003, de 10 d'abril, de patrimoni de la Generalitat Valenciana en tot allò que siga aplicable, sense perjuí del dret reconegut a les persones propietàries de les finques contigües per la normativa esmentada.  
  
No obstant el que disposa el paràgraf anterior, Ferrocarrils de la Generalitat Valenciana podrà ser autoritzada per a alienar directament els béns quan concórreguen les causes legalment establertes en la Llei 14/2003, de 10 d'abril, de la Generalitat; amb caràcter general correspon adoptar l'acord d'alienació al Consell d'Administració, amb l'autorització prèvia de la conselleria competent en matèria de patrimoni, llevat que la valoració econòmica dels béns siga superior a 3.000.000 d'euros, i en aquest cas l'acord d'autorització haurà de ser adoptat pel Consell.  
  
L'alienació dels béns mobles que no siguen necessaris per a l'entitat, la taxació econòmica dels quals siga inferior a 30.000 euros i es troben obsolets o deteriorats per l'ús, podrà ser acordada per la Gerència de Ferrocarrils de la Generalitat Valenciana, amb un informe previ tècnic de la seua innecessarietat, emès pel departament en què aquells es troben, i acreditant-se en l'expedient.  
Amb caràcter general, s'aplicarà el règim de subhasta per a l'alienació esmentada i, en qualsevol altre cas, es farà constar en l'expedient les causes concurrents que justifiquen un altre procediment.»  
  
8. Es modifica l'article 32 que queda redactat en els termes següents:  
«El règim financer de Ferrocarrils de la Generalitat Valenciana s'ajustarà a les disposicions que per a les entitats de dret públic s'estableix en la Llei 1/2015, de 6 de febrer, d'hisenda pública, del sector públic instrumental i de subvencions.»  
  
9. Es modifica l'article 33, que queda redactat en els termes següents:  
«L'avantprojecte de pressupost anual de Ferrocarrils de la Generalitat Valenciana el presentarà la Direcció Gerència al Consell d'Administració abans de la data que anualment determine l'ordre per la qual es dicten les normes per a l'elaboració de pressupostos de l'any anterior a la seua aplicació, a fi de procedir al seu estudi i aprovació per aquest per a la seua posterior remissió, a través de la conselleria competent en matèria de transports, a la conselleria competent en matèria de pressupostos.»  
  
10. Es modifica l'article 34 que queda redactat en els termes següents:  
«La Direcció Gerència presentarà per a la seua formulació els comptes anuals, l'informe de gestió i l'informe relatiu al compliment de les obligacions de caràcter econòmic-financer, abans del 31 de març de l'any següent a què fa referència, així com als efectes del control financer que estableix la Llei 1/2015, de 6 de febrer, de la Generalitat.»


Còpia Permalink ELI